SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-8-14/24

**2024. gada 7. februārī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Raimonds Bergmanis – komisijas priekšsēdētājs**

**Andrejs Vilks – komisijas priekšsēdētāja biedrs**

**Jānis Skrastiņš – komisijas sekretārs**

**Ainars Latkovskis**

**Ināra Mūrniece**

**Igors Rajevs – Iekšlietu ministrijas parlamentārais sekretārs**

**Aleksejs Rosļikovs**

**Edvīns Šnore**

**Atis Švinka – Aizsardzības ministrijas parlamentārais sekretārs**

**Edmunds Zivtiņš**

uzaicinātie:

* Iekšlietu ministrijas valsts sekretāra vietnieks **Jānis Bekmanis**
* Iekšlietu ministrijas Nozares politikas departamenta vecākais eksperts **Maigurs Ludbāržs**
* Valsts ugunsdzēsības un glābšanas dienesta priekšnieks **Mārtiņš Baltmanis**
* Valsts ugunsdzēsības un glābšanas dienesta priekšnieka vietnieks **Ivars Nakurts**
* Zemkopības ministrijas Vadošais eksperts valsts civilās aizsardzības plānošanas, materiālo rezervju un mobilizācijas pasākumu ieviešanas jomās **Kaspars Cirsis**
* Zemkopības ministrijas parlamentārais sekretārs **Normunds Šmits**
* Satiksmes ministrijas Drošības politiku koordinācijas nodaļas vadītājs **Viktors Līpenīts**
* Satiksmes ministrijas Drošības politiku koordinācijas nodaļas vecākais referents **Mareks Kalenda**
* Aizsardzības ministra padomnieks visaptverošās valsts aizsardzības un valsts aizsardzības dienesta attīstības jautājumos **Olevs Nikers**
* Aizsardzības ministrijas Krīzes vadības un noturības departamenta direktors **Aigars Mikiško**
* Vides aizsardzības un reģionālās attīstības ministrijas vadošais eksperts **Arnis Šults**
* Ekonomikas ministrijas Administrācijas vadītāja **Dace Gaile**
* Veselības ministrijas Nozares krīzes vadības nodaļas vadītājs **Juris Raudovs**
* Klimata un enerģētikas ministrijas parlamentārais sekretārs **Jānis Irbe**
* Klimata un enerģētikas ministrijas valsts sekretāra vietniece enerģētikas politikas jautājumos **Līga Rozentāle**
* Latvijas Pašvaldību savienības padomnieks **Aino Salmiņš**
* Latvijas Drošības un aizsardzības industriju federācijas (DAIF Latvija) Publisko attiecību vadītāja **Anete Lūsare**

**Komisijas darbinieki: vecākā konsultante Ieva Barvika, konsultanti Sandra Kaire, Egita Kalniņa un Inese Silabriede**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteI.Silabriede

**Sēdes veids:** atklāta

*Izskatāmais materiāls: Valsts ugunsdzēsības un glābšanas dienesta prezentācija “Valsts civilās aizsardzības plāns”, 07.02.2024.*

Darba kārtība:

**Valsts civilās aizsardzības plāns.**

R.Bergmanis atklāj sēdi un iepazīstina ar izskatāmo darba kārtību. Dod vārdu Iekšlietu ministrijas (turpmāk – IeM) pārstāvjiem.

J.Bekmanis sniedz īsu ieskatu izskatāmajā jautājumā; atzīmē, ka Valsts civilās aizsardzības plāna (turpmāk – VCAP) sagatavošanā ir ņemti vērā Valsts kontroles (turpmāk – VK) revīzijas ieteikumi. VCAP sastāv no paša plāna un pielikumiem. Uzsver, ka VCAP ietvertie pasākumi attiecas uz visu sabiedrību.

Aicina Valsts ugunsdzēsības un glābšanas dienesta (turpmāk – VUGD) pārstāvjus komentēt VCAP aktualitātes.

M.Baltmanis demonstrē prezentāciju *(prezentācijas materiāls – protokola pielikumā)* un komentē VCAP jautājumus. Iepazīstina ar VCAP struktūru, būtiskākajām izmaiņām. VCAP kopš 2007. gada katru gadu tiek aktualizēts atbilstoši nepieciešamībai.

Sniedz īsu ieskatu VUGD darbības stratēģijā 2023.-2027. gadam saistībā ar VCAP, t.i., civilās aizsardzības (turpmāk – CA) sistēmas pilnveidošana, efektīva vadība un koordinācija. Tiek noteikti arī konkrēti sasniedzamie rezultatīvie rādītāji; sīkāku informāciju var iegūt, noskenējot slaidā atrodamo QR kodu.

Informē par CA sistēmas uzdevumiem, kuri izriet no Nacionālās drošības likuma un Civilās aizsardzības un katastrofas pārvaldīšanas likuma (turpmāk – CAKPL). CA politiku veido IeM, bet VUGD ir galvenie šīs politikas īstenotāji un pārvaldītāji. Sistēmas pamatā ir sadarbības princips, pamatvienība ir novads vai valstspilsēta – 38 sadarbības teritorijas (43 novadi, tiek apvienotas valstspilsētas ar blakus novadiem). Visām ministrijām ir noteikta atbildība par katastrofu pārvaldīšanas koordināciju: risku novērtēšana, dažādu pasākumu nodefinēšana, tiesību aktu izmaiņas (ja nepieciešams) un resursu apzināšana un plānošana. Ministriju atbildības ir noteiktas CAKPL.

M.Baltmanis informē par VCAP saturu. Plānā ir identificēti 37 riski, tiek izvērtēta risku iespējamība, tie tiek ievietoti riska matricā. Katram riskam ir noteikti preventīvie gatavības pasākumi. Viens no CA uzdevumiem ir atbalstīt valsts aizsardzības sistēmu, ir atsevišķa sadaļa par rīcību militāra iebrukuma vai kara gadījumā. Katra riska novērtēšana tiek veikta 6 elementos (VUGD sagatavotā veidlapa). NATO ietvaros izveidotie krīžu reaģēšanas pasākumi (37.pielikums) ir klasificēta informācija dienesta vajadzībām, pieejama tikai VUGD un Nacionālajiem bruņotajiem spēkiem (turpmāk – NBS). Šie pasākumi tiek regulāri testēti ikgadējās militārajās mācībās.

Kā svarīgu VCAP sastāvdaļu M.Baltmanis atzīmē reaģēšanas un seku likvidēšanas darbu vadītājus, viņu pienākumus pārvaldīt un koordinēt pasākumus, citu institūciju iesaisti reaģēšanas jomā (27.pielikums). Sniedz ilustratīvus piemērus par atbildīgajām institūcijām dažādos gadījumos. Informē par kārtību un koordināciju, kā darbojas krīzes vadība (shēma par atbildības jomām). Notikumus vada iestādes, nevis ministrijas.

J.Bekmanis sniedz papildus informāciju par IeM parlamentārā sekretāra I,Rajeva vadībā izstrādāto informatīvo ziņojumu par krīzes vadības centra izveidi, kas iesniegta Valsts kancelejā. Atzīmē Saeimas parlamentārās izmeklēšanas komisijas un VK norādījumus.

M.Baltmanis informē par likumā un Ministru kabineta (turpmāk – MK) noteikumos noteiktajām reaģēšanas un seku likvidēšanas darbu vadītāja tiesībām resursu piesaistei no valsts un pašvaldību institūcijām, kā arī no fiziskajām un juridiskajām personām; kārtību, kādā tas notiek. Informē par valsts materiālo rezervju izmantošanu krīžu gadījumos, tas notiek operatīvajā līmenī; ilustrē ar piemēriem no prakses.

Informē par civilmilitārās sadarbības regulējumu:

* MK noteikumi Nr. 946 “Kārtībā, kādā NBS piedalās avārijas, ugunsdzēsības un glābšanas darbos, kā arī neatliekamos ārkārtējo situāciju izraisījušo notikumu seku likvidēšanas pasākumos”;
* MK noteikumi Nr. 936 “Kārtība, kādā Zemessardze sniedz atbalstu valsts un pašvaldību institūcijām likumpārkāpumu novēršanā, sabiedriskās kārtības un drošības garantēšanā”.

Atzīmē situācijas, kad šāda palīdzība ir izmantota praksē, piem., Jēkabpils plūdu gadījumā.

Jautājumā par CA sistēmas gatavību kara un militārā apdraudējuma situācijām M.Baltmanis komentē iedzīvotāju iespējamas evakuācijas jautājumus (33.pielikums). Atbilstoši NATO vadlīnijām ir jāplāno 2% iedzīvotāju evakuācija; sadarbībā ar pašvaldībām tam tiek plānoti atbilstoši konsolidēti resursi, notiek iepirkums. Lai kontrolētu masveida evakuāciju, ir veikti pētījumi sabiedrības noskaņojuma noskaidrošanai. Ilustrē ar ASV veiktu pētījumu par iespējamu cilvēku rīcību, kā arī VUGD veiktu sabiedriskās domas izpēti Latvijā 2023. gadā. Pētījumi pierāda, ka 5% iedzīvotāji atteiktos evakuēties; detalizēti ir pētīti šādas atteikšanās iemesli. Lokālā mērogā evakuāciju un pagaidu izmitināšanu veic pašvaldības, bet masveida gadījumos koordināciju veiks VUGD. Iedzīvotāju evakuācijai noteikti 3 operacionālie līmeņi:

* pašvaldības;
* pieslēdzas CA centrs, īpašs tiesiskais regulējums;
* tiek pieprasīta starptautiskā palīdzība.

Evakuācijas gadījumā tiek piemēroti 4 izņēmumi, kad evakuācija notiek sadarbībā ar citām atbildīgajām institūcijām: ārstniecības iestādes, ieslodzījuma vietas, sociālās aprūpes centri un izmitināšanas un pulcēšanās vietas. Sniedz īsu informāciju par masu evakuācijas plānošanu valstī kopumā – pašvaldības plānos ir iezīmētas izmitināšanas vietas ~ 176 tūkst. cilvēku, informē arī par materiālo nodrošinājumu šādam gadījumam. Šie resursi nākotnē ir jākāpina.

M.Baltmanis sniedz ieskatu arī Civilās aizsardzības operatīvās vadības centra (turpmāk – CAOVP) darbībā, informē par institūciju pārstāvniecību., darbības algoritmu. CAOVP ikgadēja testēšana notiek militārajās mācībās “Namejs”. Informē par CAOVP un NBS sadarbību, kā arī par Mobilizācijas likumā pieminētajiem mobilizējamajiem CA formējumiem, kuri praksē nepastāv. Atzīmē problemātiku (finansējums, apmācības, novecojis tiesiskais regulējums) šādu formējumu izveidē. Atbildot uz deputātu jautājumiem, informē, ka šādu formējumu nav arī citās valstīs. Izsaka viedokli, ka šādu formējumu moduli varētu veidot uz Valsts aizsardzības dienesta pamata. Esošais tiesiskais regulējums ir jāpārstrādā.

Informē par valsts agrīnās brīdināšanas sistēmas regulāro pārbaužu rezultātiem un aktualitātēm. Ir laba sadarbība ar Latvijas Radio un Latvijas Valsts televīziju, bet ir konstatēts, ka šobrīd sirēnu pārklājums ir nepietiekams. Atzīmē, ka tiek izmantotas arī citas brīdināšanas metodes, piem., “112” aplikācijas izmantošana. Komentē šūnu apraides ieviešanas gaitu un problēmas, bet izsaka cerību, ka līdz š.g. beigām šūnu apraides sistēma tiks ieviesta un būs iespējams sasniegt 98% iedzīvotāju.

Šībrīža aktualitāte ir patvertņu apzināšana un attīstība. 2008. gadā tika pieņemts lēmums no patvertnēm atteikties, bet šobrīd tiek meklēti aktuāli risinājumi to atjaunošanai un izveidei, tiek strādāts pie tiesisko aktu grozījumiem. Vadlīnijas par patvertņu pielāgošanu esošajās ēkās būs līdz 16. februārim, pēc tam sadarbībā ar pašvaldībām (pamatā Rīgas) notiks esošās infrastruktūras apsekošana. Dati tiks uzkrāti kadastra sistēmā. Maijā tiks piedāvātas izmaiņas tiesību aktos, pēc tam būs iespējams juridiskajām un fiziskajām personām dot uzdevumus.

R.Bergmanis uzdod precizējošus jautājumus saistībā ar patvertņu jautājumu un VUGD kapacitāti, lai izvērtētu šo situāciju. Atsaucas arī uz apakškomisijā notikušajām debatēm.

M.Baltmanis paskaidro par jaunāko rīcību pēc apakškomisijas sēdes, kā arī par VUGD kapacitāti patversmju izvērtēšanā. Apsola atsūtīt komisijai konkrētu ceļa karti ar datumiem.

Akcentē, ka VCAP ir dokuments, uz kura pamata iespējams pretendēt uz dažādu Eiropas Savienības (ES) fondu piesaisti, jo viens no mērķiem ir katastrofu risku mazināšana. Viens VCAP pielikums ietver metodiku, kā notiek pasākumu prioritizācija, pēc punktu sistēmas ir noteikta metodoloģija. Sniedz īsu ieskatu, kā notiek fondu pasākumu prioritizācijas process:

1. prioritātes noteikšana;
2. nepietiekamības noteikšana;
3. efektivitātes noteikšana;
4. lietderības noteikšana.

Šie pasākumi ir saskaņoti ar Eiropas Komisiju (EK).

Kā ilustratīvu piemēru izstāsta situāciju par plūdiem Carnikavā un pēc tam veiktajiem pasākumiem.

*Tiek apspriesti finansējuma jautājumi, ES un mūsu valsts budžeta iespējas. R.Bergmanis aicina iepazīstināt komisiju ar informāciju par sastādītajām prioritātēm.*

Pārējo uz sēdi uzaicināto institūciju pārstāvjiem sagatavotu ziņojumu nav.

R.Bergmanis aicina deputātus uzdot jautājumus sēdē uzaicinātajiem.

J.Skrastiņš izsaka savu viedokli par iedzīvotāju attieksmi pret evakuāciju, atteikšanos evakuēties. Atzīmē arī Ukrainas pieredzi. Vēlas papildu informāciju par VCAP: cik % tajā ir no jauna, un kādā mērā pašvaldībām būs jāmaina savi CA plāni.

M.Baltmanis komentē iedzīvotāju aptauju, kas ir aptuvena informācija iesākumam. Izsaka savu viedokli par cilvēku atbildēm uz jautājumiem par iespējamu rīcību dažādās ārkārtas situācijās.

J.Bekmanis un M.Ludbāržs sniedz papildu komentārus jautājumā par pašvaldību iespējām VCAP realizācijā. Jaunajā plānā ir ~ 50% grozījumu. Pašvaldībām savus plānus nepieciešams papildināt ar sadaļu par rīcību militāra iebrukuma gadījumā. Šīm plāna sadaļām jau vajadzēja būt pabeigtām. Ir veikta aptauja par resursiem un apzināts cilvēkresurss, kas iesaistīts CA un krīžu pārvarēšanas pasākumos. Dažādās pašvaldībās ir dažādi risinājumi.

E.Šnore interesējas par patversmju apsekošanu; kādēļ to neuzsāka ātrāk, ja karš Ukrainā notiek jau 2 gadus.

M.Baltmanis atzīmē, ka nebija tāds rīkojums. Atsaucas uz 2008. gada situāciju.

J.Bekmanis informē, ka akcents tika likts uz evakuāciju; atzīmē arī NATO vadlīnijas šajā jautājumā. Patvertnes nav vienīgā iespēja un panaceja.

*Notiek diskusija par E.Šnores aktualizēto jautājumu: patvertnēm, iedzīvotāju evakuāciju un izmitināšanu. Viedokļus un komentārus izsaka J.Bekmanis, E.Šnore, M.Baltmanis, I.Nakurts. Evakuācijas plāniem ir jābūt reāliem.*

A.Vilks pateicas VUGD pārstāvjiem par prezentāciju un kvalitatīvo informāciju. Atzinīgi novērtē atjaunoto VCAP, izsaka cerību, ka plāna izstrādē ieguldītais darbs īstenosies. Vēlas papildu informāciju par patvertnēm, izsaka savu viedokli par situācijas attīstību šajā jomā kopš 2008. gada. Interesējas par jaunā tiesiskā regulējuma instrumentiem, ne tikai vadlīnijām.

M.Baltmanis informē, ka būs izmaiņas CAKPL, fiziskajām un juridiskajām personām tiks uzlikts pienākums izvietot atbilstošas zīmes. Tiks izstrādāti arī MK noteikumi ar konkrētiem kritērijiem jaunajām ēkām un ēku pielāgošanai. Informē par situāciju ar bijušajām patvertņu telpām kopš 2008. gada.

R.Bergmanis atgādina apakškomisijas sēdē runāto patvertņu jautājumā, konstatē progresu jautājuma risināšanā. Aicina noteikt konkrētu laika grafiku.

A.Vilks interesējas par provizoriskajiem aprēķiniem par cilvēka dzīvības cenu.

M.Baltmanis informē, ka pašlaik notiek ilgtermiņa stratēģijas izstrāde līdz 2033.gadam. Teorētiskie aprēķini ir veikti pa vecumiem – aptuvenās summas sastāda no 400 tūkst. līdz 2,5 milj. *euro*.

E.Zivtiņš pateicas par informāciju. Atzīmē valdošo spriedzi sabiedrībā sakarā ar CA plāniem. Uzskata, ka jaunais VCAP ir labs, bet vēlas noskaidrot galvenās tā atšķirības no iepriekšējā plāna.

M.Baltmanis kā būtiskāko atzīmē plāna piepildinājumu ar vadlīnijām evakuācijas punktu izveidei masveida evakuācijas gadījumam. Ir precizēta risku matrica. Būtiska ir arī doma mainīt mobilizējamo formējumu sistēmu, arī patvertņu jautājums. Precizēti arī hidrotehnisko būvju jautājumi, to drošības prasības un kontroles mehānisms. Saistībā ar VK ieteikumiem plānā ir precizēti VK norādītie termiņi.

E.Zivtiņš interesējas par iespējamu pastnieku iesaisti iedzīvotāju apziņošanas gadījumos.

M.Baltmanis informē, ka ir apzināta iespēja izmantot valsts un pašvaldības operatīvos līdzekļus, lai apziņotu iedzīvotājus. Notiek sadarbība ar Valsts policiju, NBS, Zemessardzi.

E.Zivtiņš un R.Bergmanis interesējas par sirēnu nepietiekamību; vai ir plāns, kā šo problēmu risināt.

M.Baltmanis informē, ka sirēnas tika ieviestas 2009. gadā, kad vēl nebija attīstījušies Pierīgas ciemati. Ir nepieciešamas iekšējas diskusijas par problēmas risinājumiem saistībā ar šūnu apraides ieviešanu. Tad sirēnu sistēma paliek kā rezerves variants.

E.Zivtiņš interesējas par iespēju izvietot evakuētos cilvēkus viesnīcās.

M.Baltmanis uzskata, ka šis ir īpašā tiesiskā režīma punkts gadījumam, ja tiek izsludināts izņēmuma stāvoklis.

E.Zivtiņš interesējas par apvienoto centru darbības progresu un plāniem.

M.Baltmanis informē par esošo situāciju un tuvākās nākotnes plāniem.

I.Rajevs sniedz papildu informāciju aktualizētajā jautājumā.

I.Mūrniece atzīmē, ka beidzot mēs esam atpakaļ reālistiskajā domāšanā, jo ir jārēķinās ar visāda veida draudiem. Uzsver, ka reģionālais princips ir svarīgs.

A.Švinka pateicas par prezentāciju. Atsaucas uz M.Baltmaņa sniegto informāciju par Carnikavas situāciju. Atzīmē klimata pārmaiņas un ar to saistīto nepieciešamību arī VUGD darbā to ņemt vērā. Varbūt ir jāņem vērā klimata izmaiņas un jāpārskata kādi nozaru normatīvi, piem., būvnormatīvi? Vai iespējams veikt preventīvos pasākumus?

M.Baltmanis informē, ka šajā jomā daudz ir paveicis Latvijas Vides, ģeoloģijas un meteoroloģijas centrs, ir veikts liels pētījums par klimata izmaiņām Latvijas teritorijā. Vides aizsardzības un reģionālās attīstības ministrijā (turpmāk – VARAM) ir izstrādāti dokumenti saistībā ar pielāgošanos klimata pārmaiņām. Ir plānošanas dokumenti ar konkrētiem pasākumiem. VUGD vairāk interesē jautājumi, kas saistīti ar plūdu riska apzināšanu. Precīzāk šajā jautājumā var informēt VARAM.

A.Švinka jautā Aizsardzības ministrijas (turpmāk – AM) pārstāvim par pašvaldību gatavību ārkārtas situācijai, darbu CA jomā ar konkrētām pašvaldībām.

A.Mikiško atzīmē, ka 2023. gada sākumā tika grozīti MK noteikumi Nr.658, kur ietverta pašvaldību rīcība militārā apdraudējuma gadījumā. Pašvaldībām tika organizēts seminārs par plānu izstrādi. AM un NBS rīko mācības “Pilskalns”, kurās iesaistītas pašvaldības, tas notiek arī mācībās “Namejs”. Pašvaldību līmenis ir dažāds, bet AM mērķis ir motivēt pašvaldības.

R.Bergmanis interesējas par plāna esamību un realizāciju kopumā.

M.Baltmanis informē, ka izpilde saistīta ar pasākumiem, kuriem tuvojas termiņš. Nevar atbildēt, vai visiem pasākumiem ir finansējums, CA iesaistītie cilvēki strādā arī citās jomās. Iepirktā tehnika tiek izmantota ne tikai CA, bet arī ikdienas pienākumu izpildei.

R.Bergmanis uzsver materiālo rezervju jautājumu un plāna realizācijas iespējas. Uzsver nepieciešamību labot 2008. gadā pieļautās kļūdas, tādēļ ir labi, ka ir iespēja sēdē to visu izrunāt. Interesējas, vai līdz š.g. beigām visām pašvaldībām būs notikušas mācības “Pilskalns”. Atgādina, ka iepriekšējās Saeimas apakškomisija veica aptauju pašvaldībās par CA jautājumiem, kā rezultātā pašvaldību pārstāvju atbildēs tika godīgi uzrādītas problēmas. Uzsver resursu plānošanas nozīmi.

M.Ludbāržs informē par atskaišu gatavošanu ministrijā, par preventīvajiem un gatavības pasākumiem. Tur nav uzsvērtas prioritātes.

R.Bergmanis uzskata, ka šajā sēdē uzsāktā diskusija ir jāturpina; jādomā par cēloņu, kuru rezultātā notiek ārkārtas situācijas, novēršanu vispirms. Kā pozitīvu pieredzi akcentē Carnikavas piemēru.

D.Gaile sniedz īsu informāciju par Ekonomikas ministrijas darbu šajā gadā saistībā ar degvielas rezervju uzglabāšanu.

R.Bergmanis interesējas par IeM paveikto sakarā ar VK ieteikumiem.

M.Ludbāržs informē, ka darbs notiek, termiņi tiek ievēroti precīzi. Daļa ieteikumu ir izpildīti, daļai ir lūgti termiņu pagarinājumi.

R.Bergmanis apkopo uzklausīto informāciju, atzīmē, ka aizsāktā diskusija ir vērtīga. Uzskata, ka komisijai ir jāraksta vēstule MK ar jautājumiem par potenciālo plānā iekļauto prioritāšu risinājumiem. Uzsver budžeta jautājumu. Ir jākonsultējas ar Latvijas Pašvaldību savienību. Apliecina komisijas gatavību strādāt ar nepieciešamajām izmaiņām likumdošanā.

**R.Bergmanis** pateicas visiem par dalību un slēdz sēdi.

Sēde pabeigta plkst. 11.55.

Komisijas priekšsēdētājs R.Bergmanis

Komisijas sekretārs J.Skrastiņš

Protokolētāja I.Silabriede